AIŠKINAMASIS MEMORANDUMAS

1.PASIŪLYMO APLINKYBĖS

•Pasiūlymo pagrindimas ir tikslai

Nuo pirmųjų užsikrėtimo COVID-19 atvejų Europos Sąjunga nenuilstamai dirba, kad padėtų valstybėms narėms ir jų piliečiams įveikti krizę. Komisija aktyvavo krizei koordinuoti skirtą bendrą skubaus įspėjimo sistemą ARGUS, o Krizių koordinavimo komitetas reguliariai susitinka, kad suderintų visų susijusių Komisijos ir ES agentūrų departamentų ir tarnybų veiksmus. Komisija taip pat įsteigė politinio lygmens reagavimo koordinavimo grupę, kurią sudaro penki Komisijos nariai, atsakingi už labiausiai paveiktas politikos sritis. Atsižvelgdama į 2020 m. kovo 10, 17 ir 26 d. vykusias ES vadovų vaizdo konferencijas dėl atsako į COVID-19 protrūkį, Komisija dar sustiprina savo atsaką į COVID-19, protrūkį visais frontais. Šiuo tikslu 2020 m. kovo 13 d. Komisija paskelbė komunikatą Europos Parlamentui, Europos Vadovų Tarybai, Tarybai, Europos Centriniam Bankui, Europos investicijų bankui ir Euro grupei dėl suderinto ekonominio atsako į COVID-19 protrūkį. Kalbant apie ekonomiką, Komisija pasiūlė Atsako į koronaviruso grėsmę investicijų iniciatyvą, kad reaguojant į sparčiai kylančius poreikius labiausiai paveiktuose sektoriuose, pavyzdžiui, sveikatos priežiūros, MVĮ ir darbo rinkų, būtų lanksčiai naudojami ES struktūriniai fondai ir padedama labiausiai nukentėjusioms valstybių narių teritorijoms ir jų gyventojams. Šis pasiūlymas buvo priimtas ir įsigaliojo kovo 30 d. Komisija taip pat priėmė laikinąją valstybės pagalbos priemonių sistemą, kad padėtų valstybėms narėms pasinaudoti visomis valstybės pagalbos taisyklėse numatytomis lankstumo galimybėmis ir paremti savo ekonomiką. Be to, Komisija paragino Tarybą užtikrinti, kad Sąjungos institucijos aktyvuotų Stabilumo ir augimo pakte nustatytą bendrąją išvengimo sąlygą. Sąjungos institucijos tą sąlygą taikys atsižvelgdamos į Sąjungos strategiją, kuria siekiama greitai, ryžtingai ir darniai fiskalinėmis priemonėmis reaguoti į COVID-19 pandemiją.

COVID-19 pandemijos sukelta krizė turi labai svarbų žmogiškąjį aspektą ir daro didelį neigiamą socialinį ir ekonominį poveikį. Todėl labai svarbu, kad Sąjunga ir jos valstybės narės, siekdamos suvaldyti viruso plitimą ir padėti sergantiesiems, kovoti su ekonominiais padariniais ir sušvelninti neigiamą socialinį poveikį, veiktų ryžtingai, išvien ir būtų solidarios. Imantis tokio bendro suderinto atsako taip pat priimtas Komisijos pasiūlymas išplėsti ES solidarumo fondo paramos taikymo sritį į ją įtraukiant didelio masto ekstremaliąsias visuomenės sveikatos situacijas ir apibrėžti konkrečius tinkamus finansuoti veiksmus – taip didinamas Sąjungos solidarumas su ekstremaliojoje situacijoje atsidūrusiomis valstybėmis narėmis.

Kaip paskelbta 2020 m. kovo 13 d. komunikate, Sąjunga taip pat yra pasirengusi, kai įmanoma, padėti valstybėms narėms mažinti poveikį užimtumui, pasireiškiantį asmenims ir labiausiai nukentėjusiems sektoriams. Tarybai siūloma naujoji laikinos paramos priemonė nedarbo rizikai dėl ekstremaliosios situacijos mažinti (SURE) yra papildoma laikina priemonė, sudarysianti sąlygas teikti iki 100 mlrd. EUR Sąjungos finansinę pagalbą Sąjungos paskolų nukentėjusioms valstybėms narėms forma. Dėl šių Sąjungos paskolų atsirandantis neapibrėžtasis įsipareigojimas bus suderintas su ES biudžeto apribojimais ir susietas su valstybių narių garantijomis Sąjungos biudžetui, sudarančiomis 25 % suteiktų paskolų. Garantijas teiks kiekviena valstybė narė pagal atitinkamą jai tenkančią Sąjungos bendrųjų nacionalinių pajamų dalį. SURE bus papildoma finansinė parama, teikiama papildant nacionalines priemones, taip pat įprastą paramą dotacijomis, teikiamą panašiems tikslams iš Europos socialinio fondo.

Priemone SURE turėtų galėti naudotis valstybės narės, kurioms reikia mobilizuoti didelius finansinius išteklius kovai su neigiamais ekonominiais ir socialiniais COVID-19 protrūkio padariniais jų teritorijoje. SURE sukūrimas yra dar viena akivaizdi Sąjungos solidarumo išraiška, kai valstybės narės susitaria remti viena kitą pasitelkdamos Sąjungą ir suteikdamos papildomų finansinių išteklių paskolų forma. Priemonė SURE teiks finansinę paramą valstybėms narėms, kad jos galėtų padengti staiga padidėjusias viešąsias išlaidas užimtumui išsaugoti. Visų pirma priemonė SURE veiks kaip antroji gynybos linija: pagal ją bus remiamos sutrumpinto darbo laiko sistemos ir panašios priemonės, siekiant padėti valstybėms narėms apsaugoti darbo vietas ir taip nuo nedarbo ir pajamų praradimo rizikos apsaugoti darbuotojus ir savarankiškai dirbančius asmenis. Sutrumpinto darbo laiko sistemos – tai viešosios programos, pagal kurias ekonominių sunkumų patiriančioms įmonėms leidžiama laikinai sumažinti darbuotojų darbo valandų skaičių, o darbuotojų pajamas už nedirbtas valandas remti iš valstybės išteklių. Panašios pajamų pakeitimo sistemos taikomos savarankiškai dirbantiems asmenims, susidarius ekstremaliajai situacijai. Sąlygos, kuriomis valstybė narė gali pasinaudoti parama pagal šią priemonę, turėtų būti nustatytos atsižvelgiant į staigų didelį faktinių ir galbūt net numatomų viešųjų išlaidų užimtumui išsaugoti padidėjimą dėl COVID-19 protrūkio ir turėtų būti tiesiogiai susijusios su sutrumpinto darbo laiko sistemų ir kitų panašių atsako į jį priemonių sukūrimu, išplėtimu ar pratęsimu.